# Mandat

*Ad hoc-utvalget skal innen 01.10.20 legge fram en vurdering av alternativene for parkeringsanlegg, komme fram til prisanslag på ulike konsepter og gå inn i mulighetene for en privat/offentlig finansiering. Utvalget skal også vurdere behov og størrelse for et slikt anlegg. Det må vurderes både parkeringsanlegg i fjell og anlegg/bygg i friluft. Utvalget bør legge til grunn utredninger og erfaringer som allerede er innhentet av Risør kommune og må i tillegg hente erfaringer fra andre byer, eksempelvis Arendal.*

# Oppsummering av utvalgets hovedkonklusjoner og anbefalinger

**Et enstemmig utvalg anbefaler at det etableres et sentrumsnært parkeringsanlegg i fjell**

Ved å etablere et p-anlegg i fjell mener utvalget at:

* Vernehensyn i Sentrumsplanen ivaretas
* Grønne lunger i stor grad kan bli uberørt
* Det gis rom for utvidelsesmuligheter
* Trafikken blir mindre dominerende i bybildet

**Basert på den informasjonen som foreligger per i dag er utvalget delt med hensyn til lokasjon.**

Utvalgets flertall (bestående av Espen Henriksen, Jan Einar Henriksen, Halvor Skåli og Unni Olimb Norman) mener at Urheia er det beste alternativet for p-anlegg i fjell.

Utvalgets mindretall (bestående av Lill Jorunn Bredal Larsen og Ragni MacQueen Leifson) mener at et p-anlegg under Viddefjellveien, med innkjøring i Pærehagen, er det gunstigste.

En representant (Maria Nemeth Kildahl) mener begge alternativene er like attraktive.

Begrunnelsen for de ulike valgene er presentert i tabell på s. 10 i rapporten.

Utvalget har vurdert flere alternativer, blant annet et tidligere omtalt alternativ med p-anlegg i Hasdalen, og har for dette alternativet konkludert med:

* Utvidelse i Hasdalgata, med eller uten overbygg, vil ikke gi nok nye plasser
Parkering på begge sider av veien er ikke mulig ut fra trafikksikkerhetsmessige hensyn
* En omfattende og dyr omlegging av veiene vil måtte gjennomføres
* Utvalget kan heller ikke stå inne for et stort nytt bygg som ikke passer inn i sentrumsbebyggelsen

Utvalgets beslutning bygger også på resultatene fra spørreundersøkelsen «Parkeringsanlegg i Risør sentrum 2020». Av disse kan nevnes:

* Folk hadde benyttet sentrum mer om det hadde vært flere p-plasser
* Veldig mange bruker bil til korte ærend
* Mange svarer at det er behov for et p-anlegg, og at de vil bruke det
* Ønske om kort gangavstand. Kun 15 % vil gå over 400 meter
* Få vil langtidsleie eller kjøpe plass
* Lav betalingsvilje pr time, men høyest betalingsvilje for parkering under tak
* Betalingsviljen henger sammen med maksimal akseptabel gangavstand

På bakgrunn av samtaler med andre byer og tidligere parkeringsutvalgs arbeid, anslås behovet til et sted mellom 175 – 300 p-plasser i et sentrumsnært parkeringsanlegg. Parkeringsanlegget må naturligvis legge til rette for el-lading.

Utvalget vil også trekke frem noen punkter for å lykkes:

* Det må legges til rette for en helhetlig parkeringspolitikk i sentrum
* Erfaringer fra andre byer viser at antall p-plasser i sentrum må reduseres for å få folk til å bruke p-anlegget
* Parkeringstiden for korttidsparkering i indre sone må reduseres
* Prisen på gateparkering må være høyere enn prisene inne i parkeringsanlegget
* Erfaring fra andre byer viser at salg og langtidsleie av plasser øker etter etablering

For å kunne beslutte beliggenhet for parkeringsanlegget anbefaler utvalget at:

1. Bystyret bevilger penger til en undersøkelse som tar for seg fjellkvalitet og rasfare
2. Når fjellkvalitet og rasfare er kartlagt, velger bystyret lokasjon
3. Det etableres et interimsstyre som arbeider med finansiering og etablerer et aksjeselskap
4. Aksjeselskapet bygger anlegget og er ansvarlig for den videre driften
5. Utvalget anbefaler at Risør kommune går inn som hovedaksjonær i selskapet